የኦክጅን እጥረቱ በመጠኑ መቃለሉን አብመድ ያነጋገራቸው በክልሉ የሚገኙ የጤና ተቋማት ገለጹ፡፡
ባሕር ዳር፡ ጥቅምት 27/2012 ዓ.ም (አብመድ) በኢትዮጵያ ስድስት የሕክምና ኦክስጅን ማምረቻና ማከፋፈያ ማዕከላት አሉ፤ ከእነዚህ ውስጥ ሁለቱ በአማራ ክልል ይገኛሉ፡፡ ይህም ሆኖ በኢትዮጵያ የሕክምና ኦክስጅን አቅርቦቱ ከ20 በመቶ በታች መሆኑን የጤና ሚኒስትር ዶክተር አሚር አማን ማስታወቃቸው ይታወሳል፡፡ ከስምንት ወራት በፊት የባሕር ዳር ሕክምና ኦክስጅን ማምረቻና ማከፋፈያ ሲከፈት ችግሩን በተወሰነ መጠን እንደሚያቃልል ታምኖበት ነው፡፡ አብመድ አሁን ላይ የሕክምና ኦክስጅን አቅርቦት በክልሉ ምን እንደሚመስል መለስ ብሎ ቃኝቷል፡፡በባሕር ዳር ፈለገ ሕይወት ጠቅላላ ሆስፒታል ሥራ አስኪያጅ ዐብይ ፍሰሃ እንደተናገሩት አማራ ክልል ምንም ዓይነት የሕክምና ኦክስጅን ማምረቻ ባልነበረበት ጊዜ ከአዲስ አበባ ይመጣ አንደነበር ጠቅሰዋል፡፡ ሥራ አስኪያጁ ወደኋላ መለስ ብለው ሲያስታውሱም በ2008 ዓ.ም በሀገሪቱ ግጭትና አለመረጋጋት ሲቀሰቀስ ኦክስጅን በመዘግየቱ ምክንያት 40 የሚሆኑ ሕጻናት ሕይወታቸው ማለፉን አስታውሰዋል፡፡ ‹‹በዚህ ወቅት ግን የኤሌክትሪክ ኃይል ሲቆራረጥ ካልሆነ በቀር በአቅራቢያ የባሕር ዳር ሕክምና ኦክስጅን ማምረቻና ማከፋፈያ ማዕከል በመከፈቱ ችግራችን ተፈቷል ባንልም ተቃሏል፣ ታካሚዎች በቀን ከ100 በላይ ሲሊንደር እየተጠቀሙ ነው›› ብለዋል። በሆስፒታሉ ፅኑ ሕሙማን ክፍል ‹ነርስ› ሀብቴ ብርቁ ደግሞ ‹‹ከስድስት ወራት በፊት እንደነበረው ሳይሆን በተፈለገው ጊዜ ሳይጠየቅ ይቀርባል›› ሲሉ በሕክምና ኦክስጅን አቅርቦት በኩል የመጣውን መሻሻል ገልጸዋል፡፡